Document ID: 32013D0525

A TANÁCS VÉGREHAJTÁSI HATÁROZATA
(2013. október 22.)
az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról
(2013/525/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre (1) és különösen annak 3. cikke (2) bekezdésére,
tekintettel az Európai Bizottság javaslatára,
mivel:
(1)
A Tanács Írország kérésére pénzügyi támogatást nyújtott az országnak a 2011/77/EU végrehajtási határozattal (2) a bizalom visszaállítására, a gazdaság fenntartható növekedéséhez való visszatérés lehetővé tételére, valamint Írország, az euroövezet és az Unió pénzügyi stabilitásának megőrzésére irányuló határozott gazdasági és reformprogram támogatása érdekében.
(2)
A Bizottság 2013. július 10-én befejezte az ír gazdasági reformprogram tizedik felülvizsgálatát.
(3)
Annak érdekében, hogy a záró felülvizsgálat keretében kellő gondossággal el lehessen végezni a programnak való megfelelés átfogó és alapos értékelését, és az utolsó részlet rendelkezésre bocsátásáról időben döntést lehessen hozni, szükség van a pénzügyi támogatás rendelkezésre állási időszakának csekély mértékű meghosszabbítására.
(4)
A 2011/77/EU végrehajtási határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2011/77/EU végrehajtási határozat 1. cikke (2) bekezdésének helyébe a következő szöveg lép:
„(2) A pénzügyi támogatás az e határozat hatálybalépését követő első napon kezdődő három év és két hónapos időtartamon belül áll rendelkezésre.”
2. cikk
Ez a határozat az erről szóló értesítés napján lép hatályba.
3. cikk
Ennek a határozatnak Írország a címzettje.
Kelt Luxembourgban, 2013. október 22-én.

Labels: 2
19
5
18
15